b'\n_START_ARTICLE_\nEtesi\n_START_PARAGRAPH_\nEls etesis (grec antic \xe1\xbc\x90\xcf\x84\xce\xb7\xcf\x83\xce\xaf\xce\xb1\xce\xb9, et\xc4\x93siai, vents peri\xc3\xb2dics; de vegades trobat en la forma llatina etesiae), meltemia (en grec: \xce\xbc\xce\xb5\xce\xbb\xcf\x84\xce\xad\xce\xbc\xce\xb9\xce\xb1; plural de \xce\xbc\xce\xb5\xce\xbb\xcf\x84\xce\xad\xce\xbc\xce\xb9 meltemi) o meltem (en turc) s\xc3\xb3n els vents forts i secs del mar Egeu, que bufen des de mitjan maig fins a mitjan setembre. Els etesis s\xc3\xb3n una influ\xc3\xa8ncia en el temps dominant a la conca de l\'Egeu._NEWLINE_El mot prov\xc3\xa9 de la paraula grega \xe1\xbc\x94\xcf\x84\xce\xbf\xcf\x82 etos "any", que suggereix les fluctuacions anuals c\xc3\xadcliques en qu\xc3\xa8 apareixen els vents. Els etesis s\'han descrit des de l\'antiguitat; els seus noms en turc i grec modern probablement s\xc3\xb3n un manlleu de l\'itali\xc3\xa0 mal tempo ("mal temps"). Tot i que de vegades es considera un vent mons\xc3\xb3, \xc3\xa9s sec i no es correspon amb un vent oposat a l\'hivern. Tanmateix, els etesis es correlacionen llunyanament amb els monsons de l\'estiu del subcontinent indi, en ser un comellar de baixes pressions cap a la regi\xc3\xb3 del Mediterrani oriental que causa que els etesis bufin durant l\'estiu._NEWLINE_Arriben a la m\xc3\xa0xima intensitat durant la tarda i acostumen a afluixar durant la nit, tot i que de vegades els vents duren dies sense parar. Vents similars bufen a les regions adri\xc3\xa0tiques i j\xc3\xb2niques. Els etesis s\xc3\xb3n perillosos pels mariners, ja que poden apar\xc3\xa8ixer en bon temps sense previ av\xc3\xads, i arribar a 7\xe2\x80\x938 Beaufort.'